**Sunce12345**

**S „Krilima“ do zdravlja**

 Kroz prozor sam često gledao kako djeca invalidi jašu konje, ali nisam znao zašto pa sam odlučio posjetiti udrugu „Krila–terapijsko jahanje“ i saznati što se tamo odvija.

Udrugu sam posjetio u ponedjeljak, 12. siječnja 2015. godine kako bih saznao nešto o terapiji pomoću konja. Tamo sam se susreo s predsjednikom udruge Sašom Tuksarom koji me s veseljem primio i popričao sa mnom (čak su posjet objavili na facebook stranici udruge).

Prije nego što krenem, ovo su neki pojmovi koje bismo svi trebali poznavati.

**Cerebralna i dječja paraliza, te utjecaj konja na njih**

„Cerebralna paraliza je stanje (ne bolest) nastalo oštećenjem mozga za vrijeme trudnoće ili nedugo nakon poroda“, govori nam gospodin Tuksar. Utječe i na teškoće pri kretanju i držanju, te učenju i vidu, a može utjecati i na ponašanje. Postoje razni oblici s različitim simptomima, ali gotovo svi utječu na kretanje.

Dječja paraliza je infektivno oboljenje uzrokovano virusom (koji se zove poliovirus). Od nje najčešće oboljevaju djeca kod koje virus napada mišiće.

„Konji utječu na rehabilitaciju tako da za vrijeme jahanja osobama koje ih jašu šalju sve impulse i podražaje u mišiće kao kada čovjek hoda, te se tako potiče rad mišića“, zaključuje gospodin Tuksar.

**Krila–terapijsko jahanje i povijest udruge**

Krila–terapijsko jahanje je dobrotvorna, neprofitna i humanitarna udruga osoba s cerebralnom i dječjom paralizom. Cilj udruge je pomoći djeci koja imaju cerebralnu i dječju paralizu da se oporave i da postanu pokretna (ako je moguće) uz pomoć konja. Udruga ima svog predsjednika, zaposlenike i volontere. Na godinu se u udrugu prijavi čak 200 volontera koji pomažu djeci. Udrugu trenutno posjećuje 76 djece.

Udruga ima jedanaest konja, što nije dovoljno za svu djecu (s jedanaest konja najbolje bi bilo da na terapiju dolazi pedesetero djece, ali dolazi ih mnogo više). „Problem nije u nabavi konja, već u tome što nemamo dovoljno štala (izgradnja štale vrlo je skupa, a imamo ih samo tri)“, rekao je gospodin Tuksar. Za terapijsko se jahanje uglavnom koriste konji koji su stariji i „umirovljeni“ zato što su mirni i strpljivi, te su prošli sve potrebne obuke.

Udrugu je osnovao jedan bračni par iz Amerike prije dvadeset godina. Njihova zamisao bila je da pomognu invalidima iz Domovinskog rata koji su se vraćali ranjeni i ozlijeđeni, no oni nisu pokazali interes. Zato su udrugu preorijentirali za pomoć djeci s cerebralnom i dječjom paralizom, što rade i danas.

Iako je bilo hladno i ružno vrijeme pa nismo mogli vidjeti kako terapija izgleda uživo, predsjednik udruge nam je opisao kako terapija izgleda**.**

**Rehabilitacija i terapija**

Razlika između rehabilitacije i terapije je što je rehabilitacija čitav proces oporavka, a terapija je jedan oblik vršenja rehabilitacije.

U udrugu na rehabilitaciju najčešće dolaze djeca od dvije do šest godina jer je važno da se rehabilitacija započne u što ranijoj dobi. Iako ne traje veoma dugo, trebala bi trajati cijeli život da se pokažu što bolji rezultati. Od terapije ne prohodaju sva djeca, ali ovakav oblik terapije pruža im posebno iskustvo jer u terapiji sudjeluju konji.

 U terapiji sudjeluje korisnik, konj i terapijski tim (koji se sastoji od terapeuta, vodiča konja i asistenta), a odvija se u posebno izoliranom prostoru. Terapija traje trideset do četrdeset pet minuta. Roditelji ne sudjeluju u terapiji, ali im terapeuti iz udruge predlažu što da s djecom rade kod kuće.

Uz to, djeca se vežu uz konja i on im postaje prijatelj kao i volonteri koji s njima provode mnogo vremena. To je veoma važno za njihovo ponašanje jer se mogu povjeriti nekome tko može razumjeti njihove probleme.

 Ovo dokazuje da su konji čovjekovi najbolji prijatelji i da je boravak u prirodi najbolji lijek za svaku bolest. Zato bismo svi trebali ostaviti razne spravice ( mobitele, računala) koje nas sprječavaju da boravimo u prirodi ili čak posjetimo udrugu „Krila–terapijsko jahanje“, a možda neki odluče volontirati, te time pomoći mnogobrojnoj djeci da ozdrave i dobiju priliku za kvalitetniji život.